Шарифхон Орифов

Шарифхон Орифов  (зод. 1 августи 1943, деҳкадаи Арал, ноҳияи Хуросон) — навозанда, овозхон, арбоби фарҳангӣ, Ходими шоистаи ҳунари Тоҷикистон (1997).

 Зиндагинома 
Омӯзишгоҳи мусиқии ш. Душанбе (1961) ва Донишкадаи давлатии санъати ба номи М. Турсунзодаро (1974) хатм кардааст. Муддате дар вазифаи мудири қисми илмии Мактаби мусиқии бачагонаи ш. Қурғонтеппа фаъолият намуда, аз соли 1961 дар Филармонияи давлатии Тоҷикистон ба сифати мутриб ҳунар озмудааст. Солҳои 1974—2008 корманди Хонаи эҷодиёти халқи ҷумҳурӣ,мудири шӯъбаи театрҳои халқии ҷумҳурӣ, директори Маркази эҷодии кормандони санъат, роҳ­бари ансамбли рақсии «Лола», муовини раиси иттиҳодияи «Тоҷик­госконсерт», муовини роҳбари дастаҳои ҳунарии Кумитаи телевизион ва радиои ҷумҳурӣ, роҳбари хазинаи мусиқии Тоҷикистон ифои вазифа кардааст. Дар навохтани дойра маҳорати баланд дошт, гарчи дигар асбобҳои мусиқиро низ накӯ менавохт. Бо лаҳни хос ва шево сурудҳои зиёд замзама кардааст, ки «Товусхироми ман», «Чаро рамида меравӣ?», «Дилбари танноз», «Куҷо рафтӣ», «Ғамзудо», «Хубон», «Бурдӣ дили ман» аз зумраи онҳоанд.

 Эзоҳ 

 Адабиёт 
 Арбобони фарҳанги тоҷик. Донишнома / Муаллиф-мураттиб Ёрмуҳаммади Сучонӣ. — Душанбе, 2016. — 863 с.

Гурӯҳ:Арбобони ҳунари Тоҷикистон
Гурӯҳ:Гурӯҳ:Мусиқинавозони Тоҷикистон